Я лэжьыгъэм ироплъэж
КъБР-м Печатымрэ цIыхубэ коммуникацэхэмкIэ и къэрал комитетым 2015 гъэм зэфIигъэкIахэр къыщызэщIикъуэжащ, мы илъэсым зэлэжьынухэри къыщигъэлъэгъуащ гъатхэпэм и 15-м иригъэ-кIуэкIа зэIущIэм. Абы щытепсэлъыхьащ Къэбэрдей-Балъкъэрым къыщыдэкI газетхэмрэ журналхэмрэ республикэм щыпсэухэм яIэрыхьэным пылъ гугъуехьхэми.
КъБР-м Печатымрэ цIыхубэ коммуникацэхэмкIэ и къэрал комитетым и унафэщI Къэзанш Людмилэ псом япэу къыхигъэщащ республикэмрэ къэралымрэ щекIуэкI Iуэхухэмрэ лэжьыгъэмрэ зыхуэдэм цIыхубэр щыгъэгъуэзэныр КъБР-м и хъыбарегъащIэ IэнатIэхэм къазэрехъулIар.
Мы зэманым республикэм хъыбарегъащIэ IэнатIэу 50 щолажьэ: 37-р печатнэу, 13-р электроннэу. Абыхэм Iут цIыху 600-м нэблагъэм я улахуэр ику иту сом 16500-рэ мэхъу.
— Республикэм щылажьэ хъыбарегъащIэ IэнатIэхэм 2015 гъэм жыджэру къагъэлъэгъуащ КъБР-м и къэрал IуэхущIапIэхэм я лэжьыгъэр зыхуэдэр (апхуэдэ хъыбару 8500-рэ хуэдиз къатащ), щIыналъэм жылагъуэ, щэнхабзэ Iуэху щекIуэкIхэр (тхыгъэ мин 13-м щIигъу), — жиIащ Къэзанш Людмилэ. — ХъыбарегъащIэ IэнатIэхэм гулъытэшхуэ хуащIащ ТекIуэныгъэ Иным и илъэс 70-р къэралым зэрыщагъэлъэпIам (тхыгъэ мин 11-м щIигъу), УФ-м Литературэм и илъэсыр зэрыщекIуэкIам, КъБР-м Мэкъумэшым и илъэсу игъэувар зыхуэдам, Iулъхьэм, терроризмэм япэщIэтыным, нэгъуэщIхэми. Республикэ бюджетым къыхэкIыу IэнатIэм къыхуаутIыпщащ сом мелуан 257-рэ мин 533-рэ. Кредит щIыхуэр сом мелуан 31-рэ мини 172-рэ мэхъу.
Газетхэмрэ журналхэмрэ я унэм езыгъэхьхэм я бжыгъэм зэрыхэщIам щытепсэлъыхьым, Къэзанш Людмилэ жиIащ ар федеральнэ субсидием зэрыхэщIамрэ «Урысейм и пощтым» и Iуэхутхьэбзэхэм я уасэм зэрыхэхъуамрэ къызэрашар. Апхуэдэуи къыхигъэщащ газетхэмрэ журналхэмрэ Интернетым щаIэ сайтхэм щIэупщIэшхуэ зэраIэр. Къэбэрдей-Балъкъэрым хъыбарыщIэхэр къэзыт и сайтхэм ящыщу нэхъ цIэрыIуэ хъуащ «РИА КБР» агентствэр (абы и сайтым мазэм хуэзэу цIыху мин 320-рэ йохьэ). Ар 2015 гъэм Урысейм щылажьэ хъыбарегъащIэ IэнатIэ нэхъыфIи 100-м ящыщ хъуащ.
— Газетхэр къызэрыдэкI я бжыгъэм хэгъэхъуэжыным теухуауэ КъБР-м Печатымрэ цIыхубэ коммуникацэхэмкIэ и къэрал комитетым нэгъа- бэ лэжьыгъэфIхэр иригъэкIуэкIащ. Абыхэм ящыщщ «Скверым дыкъыщоджэ», «Щыгъуазэ зыщI» зэхыхьэхэри, — жиIащ Къэзаншым. — Къыхэгъэщыпхъэщ «Эльбрус» тхылъ тедзапIэм 2015 гъэм тхылъ 71-рэ (адыгэбзэрэ балъкъэрыбзэкIэ 58-рэ, 13-р урысыбзэкIэ) къызэрыдигъэ-кIар. Псори зэхэту абыхэм я тиражыр мини 100-м нос.
Къэзаншыр къытеувыIащ республикэм и телерадиокомпаниехэр 2015 гъэм зэлэжьами. Мы зэманым щIы-пIэ телевиденэм республикэм и процент 90-р къызэщIеубыдэ, тхьэмахуэм хуэзэу «1 КъБР» IуэхущIапIэр сыхьэт 56-кIэ мэлажьэ, радиор тхьэмахуэм и кIуэцIкIэ сыхьэти 168-кIэ къопсалъэ. Гъатхэпэм и 1 лъандэрэ «Къэбэрдей-Балъкъэр» радиор FM диапазоным (101.8-м) техьащ.
— ЦIыхубэм дежкIэ мыхьэнэ зиIэ, ахэр нэхъ зыгъэгузавэхэм ятеухуа нэтын гъэщIэгъуэн куэд трихащ «Къэбэрдей-Балъкъэр» къэрал телекомпанием. Псалъэм папщIэ, апхуэдэщ «Экологический патруль», «Мастер дружбы», «Приоритет», «Снимая маски», «Троллейбус времени» (фильм кIэщIхэр къыщыгъэлъэгъуа нэтыныр) циклхэр, нэгъуэщI куэди, — дыщIигъуащ къэпсэлъам.
Къэзаншыр тепсэлъыхьащ зи узыншагъэм сэкъат иIэхэм (фIыуэ зэхэзымыххэмрэ зымылъагъухэмрэ ятегъэщIауэ) телевиденэр хуиту къызэрагъэсэбэпыфынум теухуауэ ирагъэкIуэкI лэжьыгъэм 2015 гъэми зэрыпащам. Апхуэдэу КъБР-м «Доступная среда» и къэрал программэм хыхьэу, комитетым къищэхуащ телевизионнэ нэтынхэр IэпэтэрмэшкIэ къагъэлъагъуэу Iуэхур зэтраухуэнымкIэ зыхуеину IэмэпсымэщIэхэр. Абы сом мелуани 3-рэ мини 140-рэ текIуэдащ (федеральнэ мылъкум щыщу сом мелуани 2-рэ мини 140-рэ, республикэ ахъшэу зы мелуан). Мы зэманым Iэмэпсымэм ирилэжьэну IэщIагъэлIхэр ягъэхьэзыр.
УнафэщIым къыхигъэщащ блогер, журналист ныбжьыщIэхэм папщIэ нэгъабэ Къарэ-Су жылэм щрагъэкIуэ- кIа зэIущIэм къэрал 15-м къикIауэ 100-м нэблагъэ зэрыхэтар. Къэзаншым къыхигъэщащ ди щIыналъэм и дахагъэм а щIалэгъуалэр зэрыдихьэхар, ягу къагъэкIыжын яIэу зэрагъэзэжар, ди зэпыщIэныгъэхэмрэ зэхущытыкIэхэмрэ апхуэдэ Iуэхугъуэхэм зэрырагъэфIакIуэр.
ЗэIущIэм къыщыпсэлъащ «Адыгэ псалъэ» газетым и редактор нэхъыщхьэ, Къэбэрдей Адыгэ Хасэм и тхьэмадэ ХьэфIыцIэ Мухьэмэд, КъБР-м ЩэнхабзэмкIэ и фондым и унафэщI Вэрокъуэ Владимир, «Заман», «КБП» газетхэм я редактор нэхъыщхьэхэу Аттаев Жэмалрэ Болэт Арсенрэ. Абыхэм жаIащ КъБР-м Печатымрэ цIыхубэ коммуникацэхэмкIэ и къэрал комитетым иригъэкIуэкIа лэжьыгъэр зэрыкупщIафIэр.
БАГЪЭТЫР Луизэ.
